Il-festival kulturali Żigużajg qiegħed jitratta fost l-oħrajn is-suġġett tat-tqala fl-adoloxxenti minn angolu li ftit li xejn naħsbu dwaru. Il-produzzjoni Baby Daddy li tittella’ kuljum sal-Ħadd li ġej fil-Kavallier ta’ San Ġakbu. It-tqala matul iż-żgħożija spiss tiffoka fuq it-tfajla u r-riperkussjonijiet fuq ħajjitha u dawk ta’ madwarha. Fil-produzzjoni teatrali ta’ Studio 18 fil-kavallier ta’ San Ġakbu; Baby Daddy tittratta s-suġġett b’mod differenti. Il-produzzjoni tad-drammaturga Simone Spiteri tanalizza l-konsegwenzi tat-‘teenage pregnancy’, mill-perspettiva ta’ missier żagħżugħ. Matt għandu 17-il sena. Huwa żagħżugħ tipiku bl-ambizzjonijiet; ħolm u proġetti li jixtieq iwettaq fil-futur. L-aħbar ovvjament taqliblu ħajjtu ta’ taħt fuq. L-attur li jinterpreta l-parti ta’ Matt, James Azzopardi Meli, jispjega id-diffikultajiet kbar li ż-żagħżugħ qed jiffaċċja biex jaċċetta din ir-realtà u r-reazzjonijiet ta’ xokk tal-aktar nies għeżież għalih. James Azzopardi Meli jispjega li l-għan tal-produzzjoni m’hijiex li tagħti verdett dwar l-implikazzjonijiet morali tat-tqala waqt iż-żgħożija. Baby Daddy hi produzzjoni li tifforma parti mill-festival “Żigużajg”. Il-festival joffri spazju lit-tfal u ż-żagħżagħ biex jesprimu ruħhom b’mod artistiku dwar affarijiet li jolqtuhom.